Azərbaycan Respublikasının Rəqəmsal inkişaf və nəqliyyat nazirinin “\_\_\_” \_\_\_\_\_\_\_\_\_\_\_\_ 2021-cı il tarixli \_\_ nömrəli əmri ilə təsdiq edilmişdir

**Azərbaycan Respublikasının Rəqəmsal İnkişaf və Nəqliyyat Nazirliyinin Nəqliyyat sahəsinin tənzimlənməsi şöbəsi haqqında**

**ƏSASNAMƏ**

1. **Ümumi müddəalar**

1.1. Azərbaycan Respublikasının Rəqəmsal İnkişaf və Nəqliyyat Nazirliyinin Nəqliyyat sahəsinin tənzimlənməsi şöbəsi (bundan sonra - şöbə) Azərbaycan Respublikasının Rəqəmsal İnkişaf və Nəqliyyat Nazirliyinin (bundan sonra - Nazirlik) Aparatının nəqliyyat infrastrukturunun inkişafı məsələləri də daxil olmaqla Nazirliyin nəqliyyat sahəsinin dövlət tənzimlənməsi sahəsi (bundan sonra - müvafiq sahə) ilə bağlı fəaliyyətini təmin edən struktur bölməsidir.

1.2. Şöbə öz fəaliyyətində Azərbaycan Respublikasının Konstitusiyasını, Azərbaycan Respublikasının tərəfdar çıxdığı beynəlxalq müqavilələri, Azərbaycan Respublikasının qanunlarını, Azərbaycan Respublikasının Prezidentinin fərman və sərəncamlarını, Azərbaycan Respublikasının Nazirlər Kabinetinin qərar və sərəncamlarını, Nazirliyin kollegiya qərarlarını, digər normativ hüquqi aktları, Azərbaycan Respublikasının rəqəmsal inkişaf və nəqliyyat nazirinin (bundan sonra - nazir) qərar, əmr və sərəncamlarını (bundan sonra –hüquqi aktlar) və bu Əsasnaməni rəhbər tutur.

1.3. Şöbə öz vəzifələrini yerinə yetirərkən və hüquqlarını həyata keçirərkən Nazirliyin Aparatının struktur bölmələri, onun strukturuna daxil olan və strukturuna daxil olmayan tabeliyindəki qurumlarla (bundan sonra - qurumlar) , habelə dövlət qurumları, yerli özünüidarəetmə orqanları, beynəlxalq və qeyri-hökumət təşkilatları ilə, hüquqi və fiziki şəxslərlə qarşılıqlı əlaqədə fəaliyyət göstərir.

**2. Şöbənin əsas fəaliyyət istiqamətləri**

2.0. Şöbə aşağıdakı istiqamətlərdə fəaliyyət göstərir:

2.0.1. müvafiq sahədə vahid dövlət siyasətinin formalaşdırılmasında və həyata keçirilməsindəiştirak edir;

2.0.2. müvafiq sahə üzrə inkişaf konsepsiyalarının, dövlət proqramlarının və qanunvericilik aktlarının layihələrinin işlənib hazırlanmasında və həyata keçirilməsində iştirak edir;

2.0.3. hüquqi nəticələrin yaranmasına səbəb olan xidmətlərin göstərilməsində iştirak edir; müvafiq sahədə layihələrə rəylər verir;

2.0.4 müvafiq sahədə dövlət tənzimlənməsi ilə bağlı işlərin təşkilində və icrasında iştirak edir;

2.0.5. müvafiq sahə üzrə nazirliyin aidiyyəti tabeli qurumlarının fəaliyyətinin əlaqələndirilməsində iştirak edir;

2.0.6. təkliflər hazırlayır və həyata keçirilməsi işində iştirak edir;

2.0.7. müvafiq sahə üzrə tariflərin tənzimlənməsində iştirak edir və təkliflər verir;

2.0.8. müvafiq sahənin inkişafı, o cümlədən, nəzarət və tənzimlənmə fəaliyyətinin səmərəliliyinin artırılması məqsədilə müasir informasiya texnologiyalarının tətbiqi ilə əlaqədar təkliflər verir;

2.0.9.Azərbaycan Respublikası ərazisindən keçən nəqliyyat dəhlizlərinin inkişafı və rəqabət qabiliyyətinin artırılması üçün təkliflər verir;

2.0.11. qanunvericiliyə uyğun olaraq nazir tərəfindən şöbəyə həvalə olunmuş digər istiqamətlərdə fəaliyyət göstərir.

|  |
| --- |
|  |

**3. Şöbənin vəzifələri**

3.0. Şöbə bu Əsasnamə ilə müəyyən edilmiş fəaliyyət istiqamətlərinə uyğun olaraq aşağıdakı vəzifələri yerinə yetirir:

3.0.1. müvafiq sahədə dövlət tənzimləməsi mexanizmlərinin hazırlanması, əsas istiqamətlərinin formalaşdırılması və həyata keçirilməsində iştirak etmək və bu barədə təkliflər vermək;

3.0.2. müvafiq sahə üzrə dövlət proqramlarının və inkişaf konsepsiyalarının hazırlanmasında iştirak etmək;

3.0.3. müvafiq sahədə islahatların həyata keçirilməsinə və struktur dəyişikliklərin aparılmasına dair təkliflərin hazırlanmasında, fəaliyyət istiqamətlərinə uyğun olaraq, müvafiq sahə üzrə qanunvericilik aktlarının və digər hüquqi aktların layihələrinin hazırlanmasında iştirak etmək, o cümlədən, şöbənin fəaliyyət istiqamətləri ilə əlaqədar digər tədbirlərin həyata keçirilməsində iştirak etmək;

3.0.4. müvafiq dövlət proqramlarında Nazirliyə həvalə edilmiş tədbirlərin, habelə hüquqi aktlarda nəzərdə tutulmuş tədbirlərin (tapşırıqların) həyata keçirilməsində iştirak etmək;

3.0.5. nəqliyyat infrastrukturunun inkişafı, daşıma proseslərini idarəetmə sistemlərinin təkmilləşdirilməsi və səmərəliliyin artırılması, nəqliyyat qovşaqlarında nəqliyyat növlərinin qarşılıqlı fəaliyyətinin əlaqələndirilməsi və daşımaların inkişafı ilə bağlı təkliflər vermək;

3.0.6. müvafiq sahə üzrə tarif siyasətinin formalaşması, habelə tarifləri dövlət tərəfindən tənzimlənməyən xidmətlər üzrə tətbiq edilən tariflər barədə təkliflərin hazırlanmasında iştirak etmək;

3.0.7. beynəlxalq daşıma tariflərinin və yığımlarının qüvvədə olan beynəlxalq qaydalara uyğun olaraq təsdiq edilməsi ilə bağlı təkliflər vermək, habelə müvafiq sahədə tarifləri dövlət tərəfindən tənzimlənməyən xidmətlər üzrə tətbiq edilən tariflərin monitorinqini aparmaq, bu barədə aidiyyəti qurumlara təkliflər hazırlamaq;

3.0.8. müvafiq sahə üzrə Azərbaycan Respublikasının tərəfdar çıxdığı beynəlxalq müqavilələrdən irəli gələn öhdəliklərin, bu sahədə beynəlxalq təcrübənin tətbiq edilməsi məqsədilə təkliflər vermək;

3.0.9. Azərbaycan Respublikası ilə beynəlxalq avtomobil daşımaları haqqında müqavilə bağlamış xarici ölkələrlə icazələrin kvotasının müəyyənləşdirilməsinə və əlavə mübadiləsinə dair təkliflər vermək;

3.0.10. dəniz üzgüçülüyünün təhlükəsizliyi, dənizdə insan həyat və sağlamlığının, dəniz mühitinin mühafizəsi sahəsində normativ hüquqi aktların hazırlanmasında iştirak etmək;

3.0.11. müvafiq sahədə dövlət-özəl tərəfdaşlığının inkişafına dair təkliflər vermək;

3.0.12. aviadaşımalar bazarının rəqabət əsasında formalaşdırılması ilə bağlı təkliflər vermək;

3.0.13. mülki hava limanlarının (aerodromların), helikopter meydançalarının beynəlxalq uçuşlar üçün açılması (bağlanılması) barədə təkliflərin hazırlanmasında iştirak etmək;

3.0.14. Azərbaycan Respublikasının hava məkanında və hava limanlarında hava gəmilərinin uçuşlarına aeronaviqasiya, telekommunikasiya, informasiya və meteoroloji xidmətlərini göstərənlər üçün tələblərə dair təkliflər vermək;

3.0.15. nəqliyyat növləri və daşıyıcılar arasında sağlam rəqabət mühitinin yaradılması istiqamətində təkliflər hazırlamaq;

3.0.16. nəqliyyat infrastrukturu obyektlərinin fəaliyyətinin mövcud qanunvericiliyin tələblərinə uyğun olaraq təşkilinin monitorinqinin aparılmasında və müvafiq sahə üzrə rəy və təkliflərin hazırlanmasında iştirak etmək;

3.0.17. beynəlxalq və yerli daşımaların səmərəliliyini təmin etmək məqsədilə avtovağzalların (avtostansiyaların), dəmir yolu, hava və dəniz limanlarının yaradılması, genişləndirilməsi, bağlanması və digər formada təkmilləşdirilməsi barədə təkliflər hazırlamaq;

3.0.18. müvafiq sahədə törədilən inzibati xətaları təhlil etmək və mövcud qanunvericiliyin təkmilləşdirilməsinə dair təkliflər hazırlamaq;

3.0.19. nazir tərəfindən səlahiyyətlərinə aid edildiyi halda törədilən inzibati xətaya dair işin hallarını araşdırmaq və qanunvericilikdə nəzərdə tutulmuş müvafiq inzibati xətalar haqqında işlərə baxmaq;

3.0.20. nəqliyyat növlərinin qarşılıqlı fəaliyyətlərinin əlaqələndirilməsində, bütün daşıma növlərinin inkişafı üçün tədbirlərin görülməsində iştirak etmək;

3.0.21. yol hərəkəti təhlükəsizliyinin və yol hərəkəti təşkilinin səmərəliyinin artırılması məqsədilə təkliflərin hazırlanmasında, habelə bu sahə üzrə aidiyyəti dövlət qurumları tərəfindən təqdim edilmiş təkliflərə baxılmasında iştirak etmək;

3.0.22. müvafiq sahə üzrə daxil olan müraciət, təklif, ərizə və şikayətlərə baxılmasını təmin etmək;

3.0.23. müvafiq sahə üzrə nazirliyin tabeli qurumlarının fəaliyyətinə metodiki rəhbərliyi həyata keçirmək;

3.0.24. icazələr haqqında qanunvericiliyə nazirliyin tabeli qurumları tərəfindən riayət edilməsinə aidiyyəti üzrə nəzarət işində iştirak etmək;

3.0.25. hüquqi nəticələrin yaranmasına səbəb olan icazə xarakterli sənədlərin verilməsində iştirak etmək;

3.0.26. nəqliyyat sahəsində infrastruktur obyektlərinin tikintisi, yenidən qurulması və texniki baxımdan müasirləşdirilməsi ilə bağlı işlərə aidiyyəti üzrə rəy və təkliflər vermək;

3.0.27. qanunvericiliyə uyğun olaraq, xidməti məlumatların, dövlət sirrinin və məxfilik rejiminin qorunmasını təmin etmək;

3.0.28. fəaliyyət istiqamətlərinə uyğun olaraq qanunvericiliklə nəzərdə tutulmuş, habelə Nazirliyin rəhbərliyinin tapşırıqları əsasında digər vəzifələri yerinə yetirmək.

**4. Şöbənin hüquqları**

4.0. Şöbə öz vəzifələrini yerinə yetirmək üçün aşağıdakı hüquqlara malikdir:

4.0.1. Nazirliyin Aparatının struktur bölmələri, qurumları tərəfindən müvafiq sahə üzrə hazırlanmış normativ hüquqi aktların, beynəlxalq müqavilələrin, hüquqi aktların layihələrinə dair təkliflər vermək;

4.0.2. müvafiq sahənin tənzimlənməsi ilə əlaqədar qanunvericiliyə uyğun olaraq normativ hüquqi sənədlərin layihələrinin hazırlanmasında iştirak etmək;

4.0.3. fəaliyyət istiqamətlərinə uyğun rəy vermək, təhlillər, ümumiləşdirmələr, monitorinqlər və tədqiqatlar aparmaq, metodik və analitik materiallar, habelə tövsiyələr hazırlamaq, çatışmazlıqların həlli yollarını prioritetləşdirmək, Nazirliyin dövlət tənzimlənməsi sahəsində fəaliyyətinə aid qanunvericilik aktlarının, hüquqi aktların təkmilləşdirilməsi ilə bağlı təkliflər vermək;

4.0.4. bu Əsasnamə ilə müəyyən edilmiş vəzifələri yerinə yetirmək üçün Nazirliyin Aparatının struktur bölmələrindən, həmçinin müəssisə, idarə və təşkilatlardan, onların səlahiyyətli şəxslərindən zəruri sənədlər, materiallar və məlumatlar almaq;

4.0.5. müvafiq sahə üzrə beynəlxalq tədbirlərdə, o cümlədən forum, konfrans, sərgi və digər tədbirlərdə iştirak etmək və belə tədbirlərin ölkədə və xaricdə keçirilməsinin təşkilində iştirak etmək;

4.0.6. müvafiq sahə üzrə beynəlxalq təcrübəni öyrənmək, xarici dövlətlərin aidiyyəti orqanları və digər müvafiq qurumları ilə, beynəlxalq təşkilatlarla, xarici hüquqi və fiziki şəxslərlə əməkdaşlığın təşkil edilməsində və həyata keçirilməsində, habelə danışıqların aparılmasında və beynəlxalq müqavilələrin layihələrinin hazırlanmasında və imzalanmış müqavilələrin tələblərinin təmin olunması istiqamətində aparılan işlərdə iştirak etmək;

4.0.7. Nazirlikdə və digər dövlət qurumlarında yaradılmış komissiyalarda, işçi qruplarında, fəaliyyət istiqamətlərinə aid məsələlər üzrə keçirilən müxtəlif səviyyəli yerli və beynəlxalq tədbirlərdə Nazirliyi təmsil etmək, onların işində iştirak etmək;

4.0.8. mülki aviasiyada geyim formalarının nümunələrinin, fərqlənmə nişanlarının və geyim formalarının daşınması qaydalarının təsdiq edilməsinə dair təkliflər vermək;

4.0.9. beynəlxalq təcrübə nəzərə alınmaqla, ölkə üzrə göstərilən nəqliyyat xidmətlərinin keyfiyyətini qiymətləndirmək və xidmət səviyyəsinin yüksəldilməsi ilə bağlı təkliflər vermək;

4.0.10. nəqliyyat növləri arasında, habelə yük sahibləri, operatorlar, ekspeditorlar və digər təşkilatlarla qarşılıqlı münasibətlərin təkmilləşdirilməsinə dair təkliflərin hazırlanmasında iştirak etmək;

4.0.11. müvafiq sahə üzrə qurumlarda idarəetmənin təkmilləşdirilməsi, onların fəaliyyətlərinin yaxşılaşdırılması barədə təkliflərin hazırlanmasında iştirak etmək;

4.0.12. müvafiq sahədə fəaliyyət göstərən qurumlardan onların fəaliyyəti barədə müəyyən olunmuş qaydada məlumatların sorğu edilməsi barədə təkliflər vermək və səlahiyyətləri daxilində müvafiq tədbirlər görmək;

4.0.13. Azərbaycan Respublikasında avtomobil nəqliyyatı ilə sərnişin və yük daşımalarında sürücülərin iş və istirahət rejimləri, iş şəraitinin xüsusiyyətləri ilə bağlı tələblərə əməl olunması, habelə daşıyıcılar tərəfindən bu rejimə riayət olunması istiqamətində həyata keçirilən tədbirlərin nəticələrinə dair məlumatlar tələb etmək;

4.0.14. nəqliyyat dəhlizlərinin inkişafı üzrə layihələrin işlənib hazırlanmasında, habelə investisiyaların cəlb edilməsi məqsədilə regionların nəqliyyat şəbəkəsinin və nəqliyyat infrastrukturunun inkişaf perspektivlərinin öyrənilməsində iştirak etmək;

4.0.15. nəqliyyat infrastrukturu obyektlərinin tikintisinə, həmçinin müvafiq sahədə innovativ informasiya texnologiyalarının tətbiqinə dair təkliflər vermək;

4.0.16. nəqliyyat infrastrukturu obyektlərinin yenidən qurulması və texniki baxımdan müasirləşdirilməsi üzrə yaradılmış dövlət komissiyalarının işində iştirak etmək;

4.0.17. limanlar və yükaşırma terminalları daxil olmaqla dəniz nəqliyyatı obyektlərinin tikintisinə verilən rəyin hazırlanmasında iştirak etmək;

4.0.18. səlahiyyətləri daxilində müvafiq sahədə standartlaşdırma və sertifikatlaşdırma prosesində iştirak etmək;

4.0.19. nəqliyyat sahəsində infrastrukturun təhlükəsizliyinin və mühafizəsinin, həmçinin hərəkətin təhlükəsizliyinin təmin olunması ilə əlaqədar məsələlərin həlli istiqamətində müvafiq tədbirlərin həyata keçirilməsi məqsədilə mütəxəssislərin cəlb olunması üçün təkliflər vermək;

4.0.20. nəqliyyat vasitələrinin hərəkətinin təhlükəsizliyinə dair normativ-hüquqi aktlara və istifadəsinə dair texniki tələblərə, qaydalara və təlimatlara rəy verilməsində, nəqliyyat sahəsinə daxil olan fəaliyyətlərdə fiziki və hüquqi şəxslər tərəfindən hərəkətin təhlükəsizliyinə və təhlükəsizlik işlərinin təşkilinə dair normativ-texniki sənədlərin tələblərinin yerinə yetirilməsi ilə əlaqədar tədbirlərin görülməsində iştirak etmək;

4.0.21. hüquqi nəticələrin yaranmasına səbəb olan icazə xarakterli sənədlərin verilməsi ilə bağlı nazirliyin tabeli qurumlarının işinə nəzarət etmək;

4.0.22. fəaliyyət istiqamətlərinə aid məsələlər üzrə nazirliyin tabeli qurumlarından müvafiq məlumatları (sənədləri) tələb etmək və onlardan belə məlumatları (sənədləri) almaq;

4.0.23. bu Əsasnamə ilə müəyyən edilmiş vəzifələri yerinə yetirmək üçün nazirliyin tabeli qurumlarının işçilərini aidiyyəti üzrə öz fəaliyyətinə cəlb etmək;

4.0.24. fəaliyyət istiqamətləri üzrə rəylər vermək, təhlillər, ümumiləşdirmələr, monitorinq və auditin aparılmasında iştirak etmək;

4.0.25. müvafiq sahədə Azərbaycan Respublikasının beynəlxalq müqavilələrə qoşulması və bu müqavilələrə tərəfdar çıxması barədə təşəbbüslə çıxış etmək;

4.0.26. fəaliyyət istiqamətlərinə uyğun olaraq qanunvericiliklə nəzərdə tutulmuş, o cümlədən vəzifələrinin icrası ilə əlaqədar digər hüquqları həyata keçirmək.

**5. Şöbənin fəaliyyətinin təşkili**

5.1. Şöbənin strukturu və ştat vahidlərinin sayı nazir tərəfindən təsdiq edilir.

5.2. Şöbəyə nazir tərəfindən vəzifəyə təyin və vəzifədən azad edilən şöbə müdiri rəhbərlik edir.

5.3. Şöbə müdiri şöbəyə həvalə olunmuş vəzifələrin yerinə yetirilməsi üçün şəxsən məsuliyyət daşıyır.

5.4. Şöbənin əməkdaşları, o cümlədən nəzərdə tutulduğu halda, şöbə müdirinin müavini (müavinləri) və sektor müdiri (müdirləri) nazir tərəfindən vəzifəyə təyin və vəzifədən azad edilir.

5.5. Şöbə müdiri:

5.5.1. şöbənin fəaliyyətini təşkil edir və ona rəhbərlik edir;

5.5.2. şöbənin strukturuna daxil olan sektor və işçilər arasında vəzifə və iş bölgüsü aparır, onların fəaliyyətini əlaqələndirir və şöbə işçilərinin vəzifə təlimatlarının hazırlanmasını təmin edir;

5.5.3. şöbə işçilərinin üzərinə düşən vəzifələrin yerinə yetirilməsinə, əmək və icra intizamına nəzarət edir;

5.5.4. şöbədə çalışan dövlət qulluqçularının xidməti davranışlarının “Dövlət qulluqçularının etik davranış qaydaları haqqında” Azərbaycan Respublikasının Qanunu ilə müəyyən olunmuş etik davranış qaydalarına uyğunluğuna nəzarət edir;

5.5.5. aidiyyəti üzrə Nazirliyin Kollegiyasında və elmi-texniki şurasında müzakirə edilməli məsələlərə dair təkliflər verir;

5.5.6. Azərbaycan Respublikasının qanunlarının, Azərbaycan Respublikası Prezidentinin fərman və sərəncamlarının, Nazirlər Kabinetinin qərar və sərəncamlarının, nazirin əmr, sərəncam və göstərişlərinin, Nazirliyin kollegiya qərarlarının aidiyyəti üzrə yerinə yetirilməsini təmin edir;

5.5.7. şöbədə işçilərin vəzifəyə təyin və vəzifədən azad edilməsi, həvəsləndirilməsi, intizam tənbeh tədbirlərinin tətbiq olunması, habelə işçilərin vəzifədən kənarlaşdırılması ilə bağlı Nazirliyin rəhbərliyinə təkliflər verir;

5.5.8. şöbədə çalışan dövlət qulluqçularının illik xidməti fəaliyyətinin qiymətləndirilməsini həyata keçirir;

5.5.9. şöbənin yüksək ixtisaslı mütəxəssislərlə komplektləşdirilməsi məqsədilə işçilərin peşə hazırlığının yüksəldilməsi və ixtisaslarının artırılması üzrə kurslarda və təlimlərdə iştirakı haqqında Nazirliyin rəhbərliyinə təkliflər verir;

5.5.10. şöbənin vəzifələrini yerinə yetirmək üçün səlahiyyətləri daxilində Nazirliyin Aparatının struktur bölmələrindən və qurumlardan zəruri sənədləri və məlumatları alır;

5.5.11. şöbəyə daxil olan məktub, ərizə, şikayət və təkliflərə qanunvericiliklə nəzərdə tutulmuş qaydada baxılmasını və onların vaxtında və düzgün cavablandırılmasını təşkil edir;

5.5.12. şöbədə kargüzarlıq işinin Azərbaycan Respublikası Prezidentinin 2003-cü il 27 sentyabr tarixli 935 nömrəli Fərmanı ilə təsdiq edilmiş “Dövlət orqanlarında, dövlət mülkiyyətində olan və paylarının (səhmlərinin) nəzarət zərfi dövlətə məxsus olan hüquqi şəxslərdə və büdcə təşkilatlarında kargüzarlığın aparılmasına dair Təlimat”a uyğun aparılmasını təmin edir;

5.5.13. şöbədə məxfilik rejimini təmin edir və şöbənin fəaliyyətində dövlət sirlərinin qorunması tədbirlərinin təmin edilməsinə görə cavabdehlik daşıyır;

5.5.14. dövlət qurumlarına, habelə hüquqi və fiziki şəxslərə göndərilən məktubları rəhbərliyin göstərişinə əsasən imzalayır;

5.5.15. şöbənin fəaliyyətini Nazirliyin Aparatının struktur bölmələri və qurumlarla əlaqələndirir;

5.5.16. zəruri hallarda Nazirlikdə keçirilən kollegiya iclaslarında, aidiyyəti müşavirələrdə, yığıncaqlarda və elmi-texniki şuranın iclaslarında iştirak edir;

5.5.17. şöbəni təmsil edir.

5.6. Şöbənin əməkdaşları əmək və icra intizamına əməl edir, bu Əsasnamənin tələblərinin pozulmasına, habelə vəzifələrin vaxtında və düzgün icra edilməməsinə görə məsuliyyət daşıyırlar.

5.7. Şöbənin hər bir əməkdaşı ona məlum olan dövlət sirri, yaxud xidməti sirr təşkil edən məlumatların mühafizə olunmasına görə öz vəzifəsinə və səlahiyyətlərinə uyğun olaraq məsuliyyət daşıyır.